ΓΡΑΠΤΗ ΕΡΩΤΗΣΗ P-0048/99

υποβολή: Antonio Tajani (PPE) προς την Επιτροπή

(15 Ιανουαρίου 1999)

Θέμα: Ευρωπαïκές πρωτοβουλίες κατά της εκγληματικότητας μικρής κλίμακας στην Ιταλία

Ποιες πρωτοβουλίες σκοπεύει να πάρει η Επιτροπή προκειμένου να αντιμετωπίσει την ανησυχητική αύξηση της εκγληματικότητας μικρής κλίμακας στις ευρωπαϊκές μικροπόλεις ή μεγαλουπόλεις, όπως δείχνει η κλιμάκωση της βίας και των ανθρωποκτονιών στο Μιλάνο και στη Ρώμη;

Ποιες δράσεις σκοπεύει να ζητήσει από τις κυβερνήσεις, προκειμένου να κοπούν οι διεθνείς δεσμοί των εξωκοινοτικών εγκληματικών οργανώσεων, όπως της ρωσικής, της αλβανικής και της κινέζικης;

Γνωρίζει η Επιτροπή την ύπαρξη ενός παρισινού κέντρου της κινέζικης μαφίας, που καθοδηγείται από ένα μυστηριώδη κ. Feng και ελέγχει επίσης την οργάνωση στην Ιταλία;

Ποια είναι η άποψη της Επιτροπής σχετικά με την εφαρμογή της Συνθήκης του Shenghen εκ μέρους της ιταλικής κυβέρνησης;

Σκοπεύει η Επιτροπή να αναλάβει νέες πρωτοβουλίες για να αντιμετωπίσει την παράνομη μετανάστευση στην Ευρώπη, κυρίως δε να μην επιτρέπει ώστε μεταξύ των εξωκοινοτικών που εισέρχονται στην Ευρώπη να πολλαπλασιάζονται οι περιπτώσεις εγκληματιών;

Απάντηση της κ. Gradin εξ ονόματος της Επιτροπής

(18 Μαρτίου 1999)

Η Επιτροπή παρατηρεί με ανησυχία την αύξηση των φαινομένων αστικής μικροεγκληματικότητας, των οποίων πρόσφατο παράδειγμα είναι οι πόλεις που αναφέρει το αξιότιμο μέλος του Κοινοβουλίου. Ωστόσο, όπως έχουν σήμερα οι ισχύουσες διατάξεις των συνθηκών, υπενθυμίζει ότι αρμόδιες για την λήψη συγκεκριμένων μέτρων κατά των φαινομένων αυτών είναι κατά πρώτο λόγο οι τοπικές και εθνικές αρχές.

Στα πλαίσια πάντως των προγραμμάτων των σχετικών με τον τομέα της δικαιοσύνης και εσωτερικών υποθέσεων, καθώς και για να υποστηρίξει το ψήφισμα σχετικά με τη χάραξη γενικής στρατηγικής για την καταπολέμηση αυτής της μορφής εγκληματικότητας το οποίο εκδόθηκε από το Συμβούλιο στις 21 Δεκεμβρίου 1998(1), η Επιτροπή είναι διατεθειμένη να στηρίξει κάθε πρωτοβουλία που θα αποσκοπεί στον περιορισμό της εν λόγω εγκληματικότητας, ιδίως με την προώθηση, σε όλους τους τομείς, της ανταλλαγής εμπειριών και βέλτιστων πρακτικών μεταξύ των κρατών μελών σε ό,τι αφορά την πρόληψη. Η υποστήριξη αυτή θα μπορούσε να συμπληρώσει τις προσπάθειες που καταβάλλονται για τη βελτίωση της προληπτικής συνεργασίας μεταξύ των ευρωπαϊκών αστυνομικών αρχών.

Εξάλλου, η Επιτροπή θεώρησε αναγκαίο να περιλάβει την πτυχή της ασφάλειας των πόλεων στην ανακοίνωση που εξέδωσε το Νοέμβριο του 1998. Η ανακοίνωση αυτή συνοδεύεται από σχέδιο δράσης υπέρ της αειφόρου ανάπτυξης των πόλεων και, επί του παρόντος, αποτελεί το αντικείμενο συζητήσεων στα πλαίσια του Συμβουλίου, του Κοινοβουλίου και της Επιτροπής των Περιφερειών(2). Η δράση αριθ. 2 του αποτελούμενου από 24 σημεία σχεδίου έχει ως στόχο την αύξηση του επιπέδου ασφαλείας των πόλεων με τη λήψη προληπτικών μέτρων. Τα κράτη μέλη που θα θεσπίσουν μέτρα για τις πόλεις, θα μπορούν να τύχουν χρηματοδότησης από τα διαρθρωτικά ταμεία.

Ήδη κατά το παρελθόν, η Επιτροπή προώθησε τη λήψη μέτρων που αποσκοπούσαν στην αύξηση της ασφάλειας σε ορισμένες περιοχές. Στο πλαίσιο του Ευρωπαϊκού Ταμείου Περιφερειακής Ανάπτυξης (ΕΤΠΑ), χρηματοδότησε ένα επιχειρησιακό σχέδιο με τίτλο "Ασφάλεια για την ανάπτυξη του Mezzogiorno" το οποίο είχαν υποβάλει οι ιταλικές αρχές κατόπιν προτάσεως του Υπουργείου Εσωτερικών. Το σχέδιο αυτό προβλέπει ειδικές ενέργειες όπως τον εξοπλισμό σε μέσα πληροφορικής, την διασύνδεση αστυνομικών υπηρεσιών και την βελτίωση της πληροφόρησης κατά τρόπον ώστε να ελέγχεται αποτελεσματικά η επικράτεια. Συνδέεται με άλλες πρωτοβουλίες που έχουν αναλάβει οι ιταλικές αρχές ιδίως στο πλαίσιο του προγράμματος Interreg II. Άλλωστε, η πρωτοβουλία αυτή ανταποκρίνεται στην εφαρμογή της σύστασης αριθ. 9 του προγράμματος δράσης για την καταπολέμηση του οργανωμένου εγκλήματος, το οποίο εγκρίθηκε τον Ιούνιο του 1997 από το Ευρωπαϊκό Συμβούλιο του Άμστερνταμ(3).

Το σχέδιο δράσης του 1997 για την καταπολέμηση του οργανωμένου εγκλήματος και οι δύο εκθέσεις που είχαν καταρτισθεί για τα Ευρωπαϊκά Συμβούλια του Κάρντιφ και της Βιέννης, αναφέρουν τον τρόπο με τον οποίο τα διάφορα επίπεδα αρμοδιότητας (Κράτη μέλη, Επιτροπή, Europol) ενεργούν συντονισμένα για την καταπολέμηση της διεθνούς οργανωμένης εγκληματικότητας. Η Επιτροπή, κυρίως μέσω των προγραμμάτων Oisin και Falcone που εφαρμόζει, υποστηρίζει τις προσπάθειες συνεργασίας μεταξύ των αστυνομικών, τελωνειακών και δικαστικών αρχών προκειμένου να τεθεί τροχοπέδη στις δραστηριότητες των οργανωμένων εγκληματικών ομάδων.

Το τρίτο ερώτημα του αξιότιμου μέλους του Κοινοβουλίου δεν εμπίπτει στην αρμοδιότητα της Επιτροπής, η οποία δεν οφείλει να γνωρίζει τέτοιου είδους πληροφορίες.

Η Επιτροπή υπενθυμίζει ότι η εφαρμογή της συμφωνίας του Σένγκεν από τα συμμετέχοντα σε αυτήν κράτη μέλη, είναι ένα θέμα που δεν εμπίπτει στις αρμοδιότητές της. Η ενσωμάτωση του κεκτημένου του Σένγκεν στο θεσμικό πλαίσιο της Ένωσης θα υλοποιηθεί μετά την έναρξη ισχύος της συνθήκης του Άμστερνταμ.

Η συνθήκη του Άμστερνταμ προβλέπει ότι τα ζητήματα τα σχετικά με την μετανάστευση, συμπεριλαμβανομένης της παράνομης μετανάστευσης, θα υπάγονται στην αρμοδιότητα της Κοινότητας. Το Συμβούλιο οφείλει να θεσπίσει μέτρα στον τομέα της λαθρομετανάστευσης και παράνομης διαμονής εντός των πέντε ετών που έπονται της έναρξης της ισχύος της συνθήκης. Η Επιτροπή επιθυμεί να διαδραματίσει πλήρως το ρόλο της στην εφαρμογή της συνθήκης του Άμστερνταμ, εν γένει, καθώς και στον τομέα αυτόν, ειδικότερα, αλλά τονίζει ότι στο πλαίσιο αυτό θα πρέπει η λαθρομετανάστευση να μην συγχέεται με την εγκληματικότητα.

(1) ΕΕ C 408 της 29.12.1998.

(2) COM(98)605.

(3) ΕΕ C 251 της 15.8.1997.